|  |
| --- |
| Bathory |
|  |
| Biografija |
| Kilmė | Švedija Švedija |
| Žanrai | Black metal, Viking metal, |
| Aktyvumo metai | 1983–2004 |
| Įrašų kompanija | Black Mark Production |
| Svetainė | Oficialus grupės tinklalapis |

**Bathory** – Švedijos sunkiojo metalo grupė, laikomi vienais iš *black metal* pradininkų, *viking metal* pradininkais ir viena įtakingiausių metalo grupių apskritai. Grupė pavadinta pagal vengrų grafienę ir žudikę-maniakę Elizabeth Bathory. Vienintelis nuolatinis „Bathory" narys per visą grupės gyvavimo istoriją buvo Thomas Forsberg – Quorthon, ir grupė egzistavo iki jo mirties 2004 m.

Istorija
--------

Tomas Forsberg – Quorthon
Bathory buvo įkurta Valingbyje, Stokholme 1983 metais. Po keleto grupės pavadinimo ir narių keitimų, galiausiai nusistovėjo grupės sudėtis su įkūrėju Quorthon, bosiniu gitaristu Frederick Melander – Hanoi ir būgnininku Jonas Åkerlund – Vans McBurger, bei pavadinimu „Bathory". Quorthon teigė, kad pavadinimą sugalvojo apsilankęs Londono požemyje, baisių istorinių įvykių ekspozicijoje, pateiktoje juodojo humoro stiliumi. Visgi, pasak Jonas Akerlund, pavadinimą įkvėpė „Venom" daina „Countess Bathory".

Quorthon nepilnu etatu dirbo pas savo tėvą Börje Forsbergą nedidelėje įrašų įmonėje „Tyfon Grammofon". 1983 m. pabaigoje studija dirbo prie skandinaviško metalo dainų rinkinio išleidimo. Paskutiniu momentu viena iš grupių pasitraukė, ir studija vietoje jų sutiko įrašyti „Bathory". Albumas buvo išleistas 1984 m. pavadinimu „Scandinavian Metal Attack", dvi jo dainas įrašė Bathory ir tai buvo pirmasis grupės įrašas. Abi dainos – „Sacrifice" bei „The Return of Darkness and Evil" – susilaukė didelio gerbėjų susidomėjimo, studiją užplūdo laiškai, klausinėjantys, kas yra ta niekam nežinoma grupė „Bathory". Netrukus „Tyfon Grammofon" pasiūlė „Bathory" įrašyti pilną albumą. Tuo metu kiti grupės nariai jau buvo pasitraukę, todėl Quorthon naujajam albumui pasikvietė bosinį gitaristą Rickard Bergman ir būgnininką Stefan Larsson. Debiutinis albumas buvo įrašytas „Heavenshore studio" studijoje (perdarytame garaže) ir išleistas 1984 m. tokiu pačiu pavadinimu, kaip ir grupė – „Bathory". Per kitus ketverius metus, grupė išleido dar tris albumus: „The Return……" (1985 m.), „Under the Sign of the Black Mark" (1987 m.) ir „Blood Fire Death" (1988 m.)

Pripažindami „Bathory" įtaką black metal žanrui, daug kritikų ir gerbėjų kartu dažnai teigė, kad patiems Bathory didelės įtakos turėjo anglų grupė „Venom", nuo kurių albumo „Black Metal" kilo ir žanro pavadinimas. Kai kurie net kaltino „Bathory" grupės „Venom" plagijavimu. Quorthon tokius kaltinimus nuolat neigė ir sakė esą black metal žanrą sugalvojęs savarankiškai.

Pirmieji žanro, vėliau pavadinto „viking metal", požymiai pasirodė albume „Blood Fire Death" (1988 m.), tačiau išliko ir black metal žanro elementai. Pirmuoju archetipiniu žanro albumu laikomas „Hammerheart" (1990 m.) – stilius smarkiai pasikeitė, muzika tapo mažiau agresyvia, atsirado daugiau epiškumo ir atmosferiškumo; dainų tekstai įkvėpti vikingų mitologijos, Quorthon dainavimas tapo panašesnis į „Manowar" vokalisto. Taip Bathory tapo naujo ekstremaliosios muzikos žanro – „viking metal" pradininkais. Vėlesni albumai „Twilight of the Gods" (1991 m.) ir „Blood on Ice" (įrašytas 1988 m. išleistas 1996 m.) tęsė vikingų metalo žanrą.

Taip pat grupė išleido ir du thrash albumus – „Requiem" (1994 m.) be „Octagon" (1995 m.).

2004 m. birželį Quorthon buvo rastas negyvas savo namuose, mirties priežastis – širdies nepakankamumas. Tų pačių metų birželio 3 d. „Black Mark Records" išleido duoklę Quorthon – trijų diskų rinkinį su geriausiomis „Bathory" dainomis, 176 puslapių knygą, DVD su vienu klipu, interviu ir plakatu.

„Black metal" grupės išleido keletą albumų su „Bathory" koveriais, norėdamos išreikšti pagarbą. Vienas iš jų buvo „In Conspiracy with Satan: A Tribute to Bathory".

Įtaka ir palikimas
------------------

„Bathory" pirmieji keturi albumai knygoje „Lords of Chaos" buvo apibūdinti, kaip „išklotinė visam skandinaviškam black metal žanrui". „Bathory", kaip pagrindinę įtakojusią grupę, nurodė daug kitų black metal atlikėjų, tarp kurių Mayhem, Burzum, Darkthrone, Gorgoroth, Satyricon, Emperor, Marduk, Dimmu Borgir ir kiti.

2010 m. švedų black metal grupė Watain švedų roko festivalyje visą pasirodymą dedikavo Quorthon ir grupei „Bathory", grodami jų dainų koverius. Jų pasirodymas buvo įrašytas ir išleistas gyvo garso albume „Tonight We Raise Our Cups and Toast in Angels Blood: A Tribute to Bathory" (2015 m.) Švedijoje jis tapo perkamiausia metų plokštele ir antru perkamiausiu albumu.

Nariai
------

* Quorthon (Ace Thomas Forsberg) – gitara, vokalas, muzika ir žodžiai

### Buvę nariai

* Freddan (Fredrick Hanoi) – bosinė gitara (1983–1984 m.)
* Jonas Åkerlund (Vans McBurger) – būgnai (1983–1984 m.)
* Vvornth – būgnai (1989–1991 m.)
* Kothaar – bosas (1989–1991 m.)
* The Animal (Björn Kristensen) – vokalas (1983 m.)

Diskografija
------------

### Studijiniai albumai

* Bathory (1984 m.)
* The Return (1985 m.)
* Under the Sign of the Black Mark (1987 m.)
* Blood Fire Death (1988 m.)
* Hammerheart (1990 m.)
* Twilight of the Gods (1991 m.)
* Requiem (1994 m.)
* Octagon (1995 m.)
* Blood On Ice (1996 m.)
* Destroyer of Worlds (2001 m.)
* Nordland I (2002 m.)
* Nordland II (2003 m.)

### Rinkiniai

* Jubileum Volume I (1993 m.)
* Jubileum Volume II (1993 m.)
* Jubileum Volume III (1998 m.)
* Katalog (2003 m.)
* In Memory of Quorthon (Box Set; 2006 m.)

Šaltiniai
---------

1. ↑  metal-archives.com
2. 1 2 3  Michael Moynihan, Didrik Søderlind. Lords of Chaos: The Bloody Rise of the Satanic Metal Underground (peržiūrėtas ir praplėstas leidimas), 2003 m.
3. 1 2  Ika Johannesson, Klingberg, Jon Jefferson. „Blod Eld Död – En svensk metalhistoria". Alfabeta Bokförlag AB. 2011 m. ISBN 978-9-1501133-4-1.
4. 1 2 3  Daniel Ekeroth. „Swedish Death Metal". Bazillion Points Books, 2008 m. ISBN 978-0-9796163-1-0
5. ↑  Peter McManus. „Stranger than Strange – Quorthon Uncloacks His Secrets in an Exclusive Interview…" Power Metal Magazine, 1987 m.
6. ↑   Archyvuota kopija 2010-03-11 iš Wayback Machine projekto.
7. 1 2  Götz Kühnemund straipsnis „Heavy Metal ist was für Weicheier!. Die erste Generation des Black Metal". žurnalo „Rock Hard" 269 nr. 2009 m. spalio mėn. 72 psl.
8. ↑
9. ↑
10. ↑
11. ↑
12. ↑   Archyvuota kopija 2020-02-24 iš Wayback Machine projekto.
13. ↑